**Sándor Ferenc**

(Alatyán, 1938. február 19.–)

1952 és ’56 között Jászberényben, a Lehel Vezér Gimnáziumban végezte középiskolai tanulmányait, sikeres érettségi vizsgát követően a 1956-tól Budapesti Építőipari és Közlekedési Műszaki Egyetem Mérnök Karán 1961-ben szerezte a diplomáját.

1957-től a Budapesti Építők íjász-szakosztályának versenyzője volt, 1963-ban lett az egyesület vitorlásszakosztályának tagja. Amikor a repülő hollandis Szekeres János 1963-ban meglátta, így szólt: „Ez a szép szál Jegenye kellene nekem mancsaftolni”. Innen a beceneve.

A több mint nyolcvankilós fiatalember a következő hónapokban kemény kiképzésen ment keresztül, még a parton is órákig gyakorolta miként kell a trapézzal ki-be ugrálni, márciusban pedig napokon át, néha hóviharban rótták a tavon újra és újra a kitűzött pályát. Így 1964-ben a kiváló hajóépítő és vitorlázó Nagy Károly mancsaftjaként már a magyar Repülő Hollandi válogatott keret tagja lett.

1966-tól 1969-ig finnezett.

A kishajós éveket követően 1969-ben Bucsy Balázs meghívására került a Tramontanára. 1971-ben, ’72-ben és ’73-ban legénységként magyar bajnok volt, majd 1978-ban már kormányosként is győzött a bajnokságon.

1971-ben, 1977-ben és 1979-ben tagja volt a Kékszalag-győztes csapatnak. 1981 és ’85 között az MVSz felkérésére a Nemere II. kapitánya, 1982-ben ezzel a hajóval nyerte a Fehér Szalagot.

A Tramontánara kerülésétől kezdve folyamatosan gondját viseli a hajónak. Nagyon sokat tett azért, hogy a rendszerváltást követően a korábbi egyesületi források megszűnése ellenére a Tramontana megmaradjon, és ne tűzifaként végezze. A ’90-es években az anyai örökségét költötte a hajóra. 2004-ben elkerülhetetlenné vált a hajó teljes felújítása. Ő szervezte és irányította a munkálatokat, és tartotta a lelket a csapat tagjaiban, akik anyagilag is támogatták ezt a nem mindennapi vállalkozást.

Ő az elnöke a hajó megmentésére és fenntartására létrehozott Tramontana Alapítványnak, valamint a Tramontana Yacht Club Egyesületnek.

2000. januárjában a Tramontana ipari műemlék megóvásáért a Köztársasági Elnök Érdemérmét vehette át a Parlamentben.